Zoroaster (skib)
Zoroaster var verdens første tankskib. Det blev bygget i Norrköping, Sverige, på bestilling af olieselskabet Branobel ejet af brødrene Ludvig og Robert Nobel, og sejlede på egen køl gennem kanaler og floder til det Det Kaspiske Hav i Rusland, hvorfra det opererede.

Historie 
Ludvig og Robert Nobel, brødre til Alfred Nobel, grundlagde i 1876 Branobel (en forkortelse af Bröderna Nobels Naftaindustri) i Baku, Aserbajdsjan. Det var i slutningen af det 19. århundrede et af de største olieselskaber i verden.

Traditionelt var olie og olieprodukter blevet sendt i trætønder, som var ineffektive og dyre. Tidligere havde Branobel prøvet enkeltskrogspramme, men ved skiftet til tankskibe var der en række tekniske problemer: Et af de vigtigste var behovet for at holde lasten og dens dampe væk fra maskinrummet for at forhindre brand, men det var også nødvendigt at give mulighed for temperaturafhængige volumenændringer i lasten, samt for ventilation af tankerne..

Zoroaster blev bestilt af Branobel til transport af råolie på Kaspiske Hav mellem Baku og Astrakhan. Ludvid Nobel tegnede skibet i Gøteborg, Sverige, sammen med Sven Alexander Almqvist, som også byggede fartøjet. Kontrakten om at bygge skibet blev underskrevet i januar 1878, og skibet blev bygget samme år på Motala Varv (svensk: Motala værft) i Norrköping, der ligesom Lindholmens værft var ejet af Motala Verkstad. Sven Alexander Almqvist blev senere administrerende direktør for Lindholmen varv i Gøteborg. 

I modsætning til senere Nobel-tankskibe blev Zoroaster bygget til at kunne sejle på egen køl fra Sverige til Det Kaspiske Hav via Ladoga, Onega, Volga-Østersøkanalen og Volga floden. Zoroaster lavede sin første sejlads i 1878 fra Baku til Astrakhan.

Specifikationer 

Zoroasters længde var 56 meter og dets to tanke rummede i alt 242 tons råolie. Zoroaster havde råolie i to tintanke forbundet med rørledninger, den ene til maskinrummet den anden agter. Skibet havde 21 lodrette vandtætte skotter for ekstra stabilitet. Dybgangen var 2,7 meter.

Søsterskibe og endeligt 
To søsterskibe blev bygget, hvoraf det ene, Nordenskjöld, eksploderede i en ulykke i 1881. 

Zoroaster og seks andre skibe ligger som vrag ud for Baku og danner den kunstige olieudvindingsø og by Neft Daşları, som blev modelleret i Bond-filmen "The World is Not Enough" (1999).

Referencer 

Skibe fra Sverige
Tankskibe